Perang Yamamah

Perang Yamamah (Arab: معركة اليمامة) yaiku perang sing kelakon ing taun 11 H / Desember 632 M ing Jazirah Arab, tepaté ing wilayah Yamamah, sisih kidul kutha Riyadh. Perang iki dumadi antarane Khalifah Abu Bakar lan Musailamah al-Kazzab, sing ngakoni awake minangka nabi.

 Latar Wuri 
Sawisé wafaté Muhammad, akèh suku Arab bali murtad lan mbalela marang pamaréntahan Islam ing Madinah. Khalifah Abu Bakar banjur ngatur 11 korps pasukan kanggo nundhungi pambrontakan kasebut. Salah siji panglima sing ditugasi yaiku Ikrimah ibn Abi Jahl kanggo ngadhepi Musailamah, nanging durung kelakon perang langsung. Sabanjuré, Abu Bakar maringi tugas marang Khalid ibn al-Walid sawise sukses nundhungi pambrontakan ing papan liya. Ikrimah diprentah supaya njaga Musailamah tetep ana ing Yamamah nganti Khalid teka mimpin pasukan utama.

 Jalane Pertempuran 
Nalika Khalid wis tekan Yamamah, pasukan Muslim maju ngadhepi pasukan Musailamah. Khalid nempatake Zayd ibn al-Khattab lan Abu Hudhayfah ibn Utbah dadi panglima sayap tengen lan kiwa. Panji Muhajirin dicekel Salim maula Abu Hudhayfah, déné panji Anshar dicekel Tsabit bin Qais. Saka pihak Musailamah, Rajjal lan Muhkam dadi panglima sayap.

Perang lumaku sengit lan imbang suwe. Akeh prajurit Muslim gugur, kalebu Zaid bin Khattab lan Abu Hudhayfah. Khalid banjur nyusun ulang formasi adhedhasar kesukuan kanggo ngobong semangat tempur saben klompok.

Khalid banjur maju nantang duel para pimpinan pambrontak. Siji-siji bisa dikalahake nganti tekan Musailamah, nanging Musailamah mlayu lan mundur menyang benteng pertahanané. Ing kono, Muhkam kena panah saka Abd al-Rahman ibn Abi Bakr lan mati. Musailamah lan kira-kira 7.000 pasukane ngungsi ing benteng. Pasukan Muslim nerusake serangan nganti bisa njebol benteng sawisé Al-Bara ibn Malik mlumpat dhewe mlebu benteng lan mbukak gerbang saka njero, sanajan awake kebak tatu.

 Pungkasan Perang 
Ing pungkasane, Musailamah bisa dipatèni déning Abdullah ibn Zayd ibn Asim, Abu Dujana, lan uga ditombak déning Wahshi ibn Harb. Kanthi guguré Musailamah, pasukané bisa dikalahake.

Perang Yamamah nyebabake luwih saka 70 sahabat penghafal Al-Qur’an gugur. Kedadeyan iki ndadekake Abu Bakar banjur ngupaya nglumpukake lan nyusun maneh para penghafal Al-Qur’an supaya ora padha gugur bebarengan ing peperangan. Sawisé perang, Khalid nggawe prajanjian tentrem karo sisa Bani Hanifah lan nikah karo putri Mujja’ah bin Murarah. Rampasan perang dikirim menyang Madinah, kalebu salah siji tawanan wanita sing banjur dinikahi Ali ibn Abi Talib lan nglairake Muhammad ibn al-Hanafiyyah. Sabanjuré, Abu Bakar maringi tugas anyar marang Khalid supaya mangkat menyang Irak liwat utusané, Abu Sa'id al-Khudri.

 Rujukan